Advokaat aangewys om Fritz te ondersoekAlbert Fritz, die Wes-Kaapse LUR vir gemeenskapsveiligheid. (Foto: ANA) ŉ Onafhanklike advokaat is aangestel om ŉ eksterne ondersoek na bewerings teen die LUR vir gemeenskapsveiligheid in die Wes-Kaap, Albert Fritz, te doen. Die premier van die Wes-Kaap, Alan Winde, het Sondag aangekondig dat Fritz met onmiddellike inwerkingtreding geskors word nadat ernstige bewerings teen Fritz onder sy aandag gebring is. Luidens berigte is Fritz geskors oor bewerings van seksuele misbruik teen hom. Die Wes-Kaap se regsdienste het die staatsprokureur gevra dat ŉ onafhanklike regskenner aangewys word om die ondersoek te hanteer. “Ons het nou bevestiging ontvang dat adv. Jennifer Williams aangewys is om die ondersoek te behartig,” sê Winde. Williams is ŉ voormalige direkteur van die Vroueregsentrum en ŉ advokaat van die Kaapse balie. Die premier het onderneem om die uitslag van die ondersoek bekend te maak en waar nodig stappe doen nadat dit afgehandel is. “Ek het volle vertroue dat die ondersoek met die nodige integriteit gedoen sal word,” sê Winde. Nog vier amptenare is intussen hangende die ondersoek geskors. Die ANC se provinsiale woordvoerder in die Wes-Kaap, Sifiso Mtsweni, het volgens News24 gesê hy is veral bekommerd oor die bewerings teen Fritz omdat hy gemeenskappe in die provinsie moes beskerm en veilige ruimtes skep, veral vir vroue en kinders. Winde het vroeër gesê bewerings teen Fritz is aanvanklik in November verlede jaar informeel onder sy aandag gebring en hy het dadelik gevra dat beëdigde verklarings bekom word van diegene wat direk by die saak betrokke is. Mtsweni meen egter Winde het ŉ tyd lank stilgebly oor die inligting sodat hy die DA se interne dinamika kon bestuur en het homself as ondersoeker, aanklaer en regter aangestel. Die ANC gaan glo ŉ saak by die polisie aanhangig maak sodat die bewerings behoorlik ondersoek kan word. Miché Solomon het intussen in ŉ inskrywing op haar Facebook-blad geskryf sy sal in die saak getuig indien sy gevra word om dit te doen. Solomon, voorheen bekend as Zephany Nurse, is in 1997 in ŉ opspraakwekkende saak as pasgebore baba uit die Groote Schuur-hospitaal in Kaapstad ontvoer en deur ŉ vrou as haar eie kind grootgemaak. Solomon het ná ŉ hooggeregshofaansoek toestemming gekry om haar ware identiteit bekend te maak. In haar Facebook-inskrywing sê Solomon sy het reeds regsadvies ingewin en dat dit ŉ “sensitiewe kwessie” is. Die Burger berig Solomon het vantevore ŉ internskap in Fritz se kantoor gehad. Solomon het geen besonderhede bekend gemaak oor waaroor sy moontlik sou kon getuig nie. “Ek het besluit om nie in hierdie stadium enige verklarings aan die media uit te reik nie. Indien daar regstappe is en ek gevra word om te getuig, sal ek bereid wees om dit te doen.”